ai4bharat/Pralekha huggingface dataset:
பிரதமர் அலுவலகம்
கிர்கிஸ் குடியரசுக்குப் பயணம் மேற்கொண்ட போது பிரதமர் வெளியிட்ட பத்திரிகைக்கான அறிக்கையின் தமிழாக்கம்
கிர்கிஸ் குடியரசின் அதிபரும், எனது நண்பருமான மாண்புமிகு சோரோன்பே ஜின்பெக்கோவ் அவர்களே,
பெரியோர்களே, தாய்மார்களே,
எனக்கும், எனது தூதுக்குழுவினருக்கும் அன்பான வரவேற்பு அளித்த அதிபர் ஜின்பெக்கோவுக்கு எனது நன்றியைத் தெரிவித்துக் கொள்கிறேன். கடந்த 30 ஆண்டுகளில் முன் எப்போதும் இல்லாத அளவிற்கு சாதனை படைத்துள்ள கிர்கிஸ்தானை நான் வாழ்த்துகிறேன். இயற்கை அழகு, வலுவான ஜனநாயகம், திறமையான மக்கள் ஆகியவற்றைக் கொண்ட இந்த நாடு, எதிர்காலத்தில் பிரகாசமாக இருக்கும். இந்திய மக்கள் மீது கிர்கிஸ் மக்கள் கொண்டுள்ள நட்பு மனதை நெகிழச் செய்வதாக இருக்கிறது. கடந்த முறை பயணத்தைப் போலவே இந்த முறையும் நான் இதனைத் தாயகம் போல உணர்கிறேன்.
மாண்புமிகு அதிபர் அவர்களே,
ஷாங்காய் ஒத்துழைப்பு அமைப்பின் உச்சிமாநாட்டிற்கு வெற்றிகரமான தலைமையைத் தந்த தங்களை நான் பாராட்டுகிறேன். உங்கள் தலைமையின் கீழ், ஷாங்காய் ஒத்துழைப்பு அமைப்பு, பிராந்திய ஒத்துழைப்பை மேம்படுத்த பல நடவடிக்கைகளை மேற்கொண்டுள்ளது. சென்ற மாதம் புதுதில்லியில் எனது பதவியேற்பு விழாவிற்கு வந்திருந்து சிறப்பித்தீர்கள். உங்களுக்கு நான் நன்றி தெரிவிக்கிறேன்.
நண்பர்களே,
இன்று நாங்கள் இருதரப்பு முதலீட்டு ஒப்பந்தத்தையும், இரட்டை வரி தவிர்ப்பு ஒப்பந்தத்தையும் செய்திருக்கிறோம். வர்த்தகம் மற்றும் பொருளாதார ஒத்துழைப்பில் ஐந்தாண்டு கால திட்டத்தை வகுக்கவும், நாங்கள் ஒப்புக் கொண்டிருக்கிறோம். வணிகர்களுக்கு இடையே ஒத்துழைப்பை அதிகரிப்பதற்கு இந்தியா-கிர்கிஸ் வணிக அமைப்பை நானும், அதிபர் ஜின்பெக்கோவும் இணைந்து இன்று தொடங்கியிருக்கிறோம். இந்த ஆண்டு பிஷ்கெக்கில் ‘நமஸ்கார் ஈராசியா’ என்ற பெயரில் இந்திய வர்த்தகக் கண்காட்சி நடத்தப்பட உள்ளது. கிர்கிஸ் குடியரசில் உள்ள கட்டுமானம், ரயில்வே, புனல் மின் திட்டம், சுரங்கங்கள் மற்றும் பிற துறைகளில் உள்ள வாய்ப்புகள் பற்றி இந்திய நிறுவனங்கள் ஆய்வு செய்ய வேண்டும் என்று நான் கேட்டுக் கொள்கிறேன்.
நண்பர்களே,
கிர்கிஸ் குடியரசின் வளர்ச்சிக்கான தேவைகளை எதிர்கொள்ள 20 கோடி அமெரிக்க டாலர் மதிப்புக்கான சலுகைக் கடன் அறிவிப்பதில் நான் மகிழ்ச்சி அடைகிறேன். கிர்கிஸ் குடியரசில் இந்தியா-கிர்கிஸ் கூட்டுப் பொருளாதார நடவடிக்கைகள் பலவற்றை அறிமுகம் செய்ய இந்த நிதி உதவியாக இருக்கும் என்று நான் நம்புகிறேன். இந்தியாவுக்கும், கிர்கிஸ்தானுக்கும் மற்றுமுள்ள மத்திய ஆசிய நாடுகளுக்கும் இடையேயான சிறந்த போக்குவரத்துத் தொடர்பு இருதரப்பு வணிகத்திற்கும், முதலீட்டிற்கும், மக்களோடு மக்கள் தொடர்பு கொள்ளவும் வழிவகுக்கும்.
நண்பர்களே,
பிஷ்கெக்கில் இந்தியாவும், கிர்கிசும் இணைந்து ஜவுளிக் கண்காட்சியைத் தொடங்கியுள்ளன. இதனை ஆர்வத்துடன் பார்வையிட்டவர்கள் இந்தியா- கிர்கிஸ்தான் இடையேயான ஜவுளிப் பாரம்பரியத்தின் ஒற்றுமையைக் கண்டு வியப்படைந்தனர். மலைகளின் சூழல் பாதுகாப்பு, பசுமை சுற்றுலா, பனிச்சிறுத்தை பாதுகாப்பு போன்றவற்றிலும் இந்தியாவும், கிர்கிஸ் குடியரசும் இணைந்து செயல்பட முடியும்.
2021 ஆம் ஆண்டினை கிர்கிஸ் குடியரசுக்கும், இந்தியாவுக்கும் இடையேயான கலாச்சார மற்றும் நட்புறவு ஆண்டாகக் கொண்டாடுவதற்கு நாங்கள் ஒப்புக் கொண்டிருக்கிறோம் என்பதை அறிவிக்க நான் மகிழ்ச்சி அடைகிறேன். மாண்புமிகு அதிபருக்கு நான் மீண்டும் நன்றி தெரிவிக்கிறேன்.
இந்தியாவிற்கு வருமாறு உங்களை நான் அழைக்கிறேன். இந்தியாவில் உங்களை வரவேற்பது எங்களுக்குப் பெரும் கவுரவமாக இருக்கும்.
நன்றி
உள்துறை அமைச்சகம்
மத்திய உள்துறை மற்றும் கூட்டுறவுத்துறை அமைச்சர் திரு. அமித் ஷா, மகாராஷ்டிராவின் புனேயில், “ஷிவ் சிருஷ்டி” என்ற சிவாஜி மஹராஜின் வாழ்வியல் அம்சங்களை உள்ளடக்கிய பூங்காவை இன்று திறந்துவைத்தார்
மத்திய உள்துறை மற்றும் கூட்டுறவுத்துறை அமைச்சர் திரு. அமித் ஷா, மகாராஷ்டிராவின் புனேயில், “ஷிவ் சிருஷ்டி” என்ற சிவாஜி மஹராஜின் வாழ்வியல் அம்சங்களை உள்ளடக்கிய பூங்காவின் முதல் கட்டத்தை இன்று திறந்துவைத்தார். இந்த நிகழ்ச்சியில், அம்மாநில முதலமைச்சர் திரு. ஏக்நாத் ஷிண்டே, துணை முதல்வர் திரு. தேவேந்திர ஃபட்னவிஸ் ஆகியோரும் கலந்துகொண்டனர்.
விழாவில் பேசிய மத்திய அமைச்சர் அமித் ஷா, சுதந்திரப் போராட்டத்தில், சிவாஜி மஹராஜின் உன்னதப் பங்களிப்புக்கு மரியாதை செலுத்துவதாகக் கூறினார்.
இன்றைய நாள், சிவாஜியின் வாழ்க்கையால் கவரப்பட்ட, உலகம் முழுவதும் வாழும் அனைவருக்கும் வரலாற்று முக்கியத்துவம் வாய்ந்த நாளாகக் கருதப்படுகிறது என்றார்.
சிவாஜியின் பாரம்பரியத்தைக் கடைப்பிடித்தே பிரதமர் திரு நரேந்திரமோடி, நாடு முழுவதும் உள்ள கலாச்சார மற்றும் ஆன்மிகத் தலங்களை புனரமைத்து வருவதாகக் கூறினார்.
தொழில் நுட்பம் மற்றும் வரலாற்றை உள்ளடக்கிய வியப்பிற்குரிய கலவையாக, இந்த ஷிவ் சிருஷ்டி பூங்காத் திகழ்வதாகக் பெருமிதம் தெரிவித்தார். சுயராஜ்யத்தை நிறுவியதன்மூலம், இந்தியாவை யாராலும் ஒடுக்க முடியாது என்பதையும், மக்களை யாராலும் இழிவுபடுத்த முடியாது என்ற செய்தியையும் சிவாஜி உலகம் முழுவதிற்கும் வழங்கியதையும் மத்திய அமைச்சர் அமித்ஷா நினைவுகூர்ந்தார்.
சிவாஜி மஹராஜின் பிறந்தநாளையொட்டித் திறக்கப்பட்ட இந்த பூங்காவை, நாளை முதல் பொதுமக்கள் பார்வையிட அனுமதி அளிக்கடுகிறது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
புதிய நெடுஞ்சாலை திட்டம், நாசிக்கில் இணைப்பை அதிகரிக்கும்: மத்திய அமைச்சர் நிதின் கட்கரி
புதிய நெடுஞ்சாலை திட்டம், நாசிக்கில் இணைப்பை அதிகரிக்கும் என மத்திய சாலை போக்குவரத்து மற்றும் நெடுஞ்சாலைத்துறை அமைச்சர் நிதின் கட்கரி கூறியுள்ளார்.
மகாராஷ்டிர மாநிலத்தில் உள்ள நாசிக்கில் ரூ.1,678 கோடி மதிப்பிலான 206 கி.மீ தூர தேசிய நெடுஞ்சாலை திட்டங்களை காணொலி காட்சி மூலம் மத்திய அமைச்சர் திரு நிதின்கட்கரி நேற்று தொடங்கி வைத்தார். இதில் பஞ்சாயத்து ராஜ் இணையமைச்சர் திரு கபில் மொரேஸ்வர் பாட்டீல், மத்திய சுகாதாரத்துறை இணையமைச்சர் டாக்டர் பாரதி பிரவீன் பவார் ஆகியோர் கலந்து கொண்டனர்.
இந்நிகழ்ச்சியில் திரு நிதின்கட்கரி பேசியதாவது:
மகாராஷ்டிராவில் தற்போது, அனைத்து மாவட்டங்களும், தேசிய நெடுஞ்சாலையுடன் இணைக்கப்பட்டுள்ளன. புதிய நெடுஞ்சாலை திட்டங்களால், நாசிக்கில் இணைப்பு அதிகரிக்கும். சூரத்-நாசிக்-அகமதுநகர்-சோலாப்பூர்-சென்னை விரைவுச் சாலை திட்டத்துக்கு மத்திய சாலை போக்குவரத்து மற்றும் நெடுஞ்சாலைத்துறை அமைச்சகம் ஒப்புதல் அளித்துள்ளது.
நாசிக்-மும்பை நெடுஞ்சாலை ரூ.5,000 கோடி செலவில் பழுதுபார்க்கப்பட்டு புதுப்பிக்கப்படும்.
பிம்ப்ரிசாடோ முதல் கோண்டே வரை 20 கி.மீ தூர 6 வழிச் சாலை, நாசிக் ரோடு முதல் துவாரகா வரை உயர்த்தப்பட்ட நெடுஞ்சாலை அமைக்கப்படும்.
இவ்வாறு திரு. நிதின்கட்கரி கூறினார்.
மத்திய இணையமைச்சர் டாக்டர் பாரதி பிரவீன் பவார் பேசுகையில், ‘‘தற்போது, தேசிய நெடுஞ்சாலை விரிவாக்கம், தொலைதூர பழங்குடியின பகுதிகளில் போக்குவரத்தை மிகவும் எளிதாக்கியுள்ளது மற்றும் தொலைதூர பகுதிகளை நகரத்துடன் இணைத்துள்ளது’’ என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1761056
----
(Visitor Counter : 131
உள்நாட்டு விமானப் போக்குவரத்து அமைச்சகம்
ஏர் இந்தியா மற்றும் அதன் துணை நிறுவனங்கள் / கூட்டு முயற்சிகள் ஆகியவற்றில் முதலீடுகளை திரும்பப் பெறுவதற்கான சிறப்பு பயன்பாட்டு அமைப்பை உருவாக்குவதற்கு மத்திய அமைச்சரவை ஒப்புதல் அளித்துள்ளது
ஏர் இந்தியா மற்றும் அதன் துணை நிறுவனங்கள் / கூட்டு முயற்சிகள் ஆகியவற்றில் முதலீடுகளை திரும்பப் பெறுவதற்கான சிறப்பு பயன்பாட்டு அமைப்பை உருவாக்குவதற்கு நிகழ்வுக்கு பிந்தய ஒப்புதலை பிரதமர் திரு நரேந்திர மோடி தலைமையிலான மத்திய அமைச்சரவைக் கூட்டத்தில் ஒப்புதல் அளிக்கப்பட்டது.
-----
(Visitor Counter : 84
ரெயில்வே அமைச்சகம்
இந்திய ரயில்வே மின்சாரத் தேவை 2030ஆம் ஆண்டுக்குள் 33 பில்லியன் யூனிட்களாக எட்டும். இப்போதைய தேவை சுமார் 21 பில்லியன் யூனிட்களாக உள்ளது
ஆற்றல் தேவையில் 100 சதவீதம் தற்சார்பு நிலையை எட்டுவது மற்றும் நாட்டின் சூரிய மின் உற்பத்தி இலக்கை எட்டுவதில் பங்களிப்பு செய்வது ஆகியவற்றுக்கான நடவடிக்கையாக, தொடர்புடைய துறையினருடன் இந்திய ரயில்வே நிர்வாகம் சார்பில் ரயில்வே மற்றும் வணிகம், தொழில் துறை அமைச்சர் பியூஸ் கோயல் தலைமையில் ஆலோசனைக் கூட்டம் நடைபெற்றது.
இந்திய ரயில்வேயின் மின்சாரத் தேவைக்கு சூரிய மின் உற்பத்தி வசதியை முழு அளவில் பயன்படுத்திக் கொள்வன் மூலம் முழுக்கப் `பசுமை முறையிலான போக்குவரத்து' சேவையை அளிக்கும் முயற்சியில் ஈடுபட்டுள்ளது என்பது குறிப்பிடத்தக்கது.
இந்தக் கலந்துரையாடலில் முக்கிய அம்சங்கள்:
- ரயில் பாதையை ஒட்டிய பகுதிகளில் சூரிய மின் உற்பத்தி நிலையங்கள் அமைப்பதற்கு புதுமையான திட்டங்களை உருவாக்குதல்.
- 2030ஆம் ஆண்டுக்குள் கார்பன் உற்பத்தியே இல்லாத அளவுக்கு மாறுவது என்ற இந்திய ரயில்வேயின் இலக்கை எட்டுவதற்கு, புதுப்பிக்கத்தக்க வளங்களின் மூலமான மின் உற்பத்தியை 20 கிகா வாட் அளவுக்கு எட்டும் வகையில் மின்சாரக் கொள்முதல் வழித்தடங்களை உருவாக்குவது.
- இந்திய ரயில்வேயில் பெரிய அளவில் சூரியசக்தி மின்சாரத்தைப் பயன்படுத்துதல்.
நாட்டில் புதுப்பிக்கத்தக்க வளங்களின் மூலம் மின் உற்பத்தி செய்யும் திட்டங்களை ஊக்குவிப்பதில் இந்திய ரயில்வே முன்மாதிரியாக இருப்பதாக கூட்டத்தில் கலந்து கொண்டவர்கள் பாராட்டினர். 2030 ஆம் ஆண்டுக்குள் கார்பன் உற்பத்தி இல்லாத போக்குவரத்து வசதியை உருவாக்க வேண்டும் என்ற இலக்கை இந்திய ரயில்வே எட்டுவதற்கு முழு ஆதரவு தருவதாக அவர்கள் தெரிவித்தனர்.
ரயில்வேக்குச் சொந்தமான காலி இடங்களில் சூரிய மின் உற்பத்தி நிலையங்கள் தொடங்க அனுமதி அளிக்க ரயில்வே அமைச்சகம் முடிவு செய்துள்ளது. ரயில் பாதை மின்மயமாக்கலுக்கு 25 கே.வி. அளவுக்கு நேரடி இணைப்பு தரக் கூடிய 1.7 மெகாவாட் திறன் கொண்ட முன்னோடித் திட்டம் பினாவில்  வெற்றிகரமாகத் தொடங்கப்பட்டுள்ளது. இது தவிர ரயில் பாதை அல்லாத தேவைக்குப் பயன்படுத்த ரேபரேலியில் எம்.சி.எப். வளாகத்தில் 3 மெகாவாட் திறன் கொண்ட சூரியசக்தி மின் உற்பத்தி நிலையம் தொடங்கப் பட்டுள்ளது. இவை மட்டுமின்றி, 2 மெகாவாட் திறனில் திவானாவிலும், 50 மெகாவாட் திறனில் பிலாயிலும் மாநில மற்றும் மத்திய மின் விநியோக நிறுவனங்கள் மூலம் மின் உற்பத்தி நிலையங்கள் தொடங்குவதற்கான பணிகள் நடைபெற்று வருகின்றன.
ரயில்வேக்கு சொந்தமான காலி இடங்களில் 2030ஆம் ஆண்டுக்குள் 20 கிகா வாட் அளவுக்கு சூரியசக்தி மின் உற்பத்தி நிலையங்கள் தொடங்குவது என்ற மெகா திட்டத்தை இந்தியன் ரயில்வே உருவாக்கியுள்ளது. 2023ஆம் ஆண்டுக்குள் ரயில்பாதைகள் அனைத்தும் மின்மயமாக்கப்பட்டுவிடும் என எதிர்பார்க்கப்படுகிறது. எனவே இப்போது 21 பில்லியன் யூனிட் மின்சாரம் தேவைப்படும் நிலையில் இருந்து 2030 ஆம் ஆண்டுக்குள் மின்சார தேவை 33 பில்லியன் யூனிட்களாக அதிகரிக்கும் பாதையில் சென்று கொண்டிருக்கிறது.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 211.39 கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 211.39 கோடிக்கும் அதிகமான  டோஸ்கள் செலுத்தப்பட்டுள்ளன 2,81,63,153 அமர்வுகள் மூலம் இந்த சாதனை படைக்கப்பட்டுள்ளது.
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4.02 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 87,311 மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.20 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.62 சதவீதமாக உள்ளது. கடந்த 24 மணி நேரத்தில் 12,875 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,37,83,788.
இந்தியாவில் கடந்த 24 மணி நேரத்தில் 9,520 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,81,205 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 88.47 கோடி  வாராந்திரத் தொற்று 2.80 சதவீதமாக உள்ளது. தினசரித் தொற்று விகிதம் 2.50 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1854782
குறு சிறு மற்றும் நடுத்தர தொழில் துறை அமைச்சகம்
சிறு, குறு மற்றும் நடுத்தர தொழில் நிறுவனங்களுக்கு செலுத்த வேண்டிய நிலுவை தொகைகளை வழங்குமாறு 2,800-க்கும் அதிகமான பெரு நிறுவனங்களுக்கு மத்திய சிறு, குறு மற்றும் நடுத்தர தொழில்கள் அமைச்சகம் கடிதம்
தனது முயற்சிகளின் சிறப்பான வெற்றியை தொடர்ந்து, சிறு, குறு மற்றும் நடுத்தர தொழில் நிறுவனங்களுக்கு செலுத்த வேண்டிய நிலுவை தொகைகளை வழங்குமாறு இன்னும் அதிக அளவிலான நிறுவனங்களை மத்திய சிறு, குறு மற்றும் நடுத்தர தொழில்கள் அமைச்சகம் கேட்டுக்கொண்டுள்ளது.
இந்தியாவின் முன்னணி 500 நிறுவனங்களுக்கு இது தொடர்பாக அமைச்சகம் கடந்த மாதம் வைத்த கோரிக்கையை தொடர்ந்து, சிறு, குறு மற்றும் நடுத்தர தொழில் நிறுவனங்களிடம் இருந்து பெற்றுக் கொண்ட பொருட்கள் மற்றும் சேவைகளுக்கு செலுத்த வேண்டிய நிலுவை தொகைகளை வழங்குமாறு 2,800-க்கும் அதிகமான பெரு நிறுவனங்களுக்கு மத்திய சிறு குறு மற்றும் நடுத்தர தொழில்கள் அமைச்சகம் தற்போது கடிதம் எழுதி உள்ளது.
சிறு, குறு மற்றும் நடுத்தர தொழில் நிறுவனங்களுக்கு வழங்க வேண்டிய நிலுவை தொகைகளை செலுத்தி விடுமாறு மத்திய அமைச்சகங்கள், மத்திய பொதுத்துறை நிறுவனங்கள் மற்றும் மாநில அரசுகளையும் அமைச்சகம் கேட்டுக் கொண்டுள்ளது.
இதைத் தொடர்ந்து, மத்திய பொதுத்துறை நிறுவனங்கள் செப்டம்பர் மாதத்தில் ரூபாய் 3,700 கோடியை சிறு, குறு மற்றும் நடுத்தர தொழில் நிறுவனங்களுக்கு செலுத்தின. இதுவரை செலுத்தியதிலேயே இதுதான் அதிக தொகை ஆகும்.
கடந்த ஐந்து மாதங்களில் ரூபாய் 13,400 கோடி ரூபாய் வழங்கப்பட்டுள்ளது. எதிர்வரும் விழாக்காலத்தில் தொழில் வாய்ப்புகளை சிறு, குறு மற்றும் நடுத்தர நிறுவனங்கள் சிறந்த முறையில் பயன்படுத்திக் கொள்வதற்கான அனைத்து உதவிகளையும் அமைச்சகம் செய்து வருகிறது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1665739
குடியரசுத் தலைவர் செயலகம்
இந்தியா. நீண்ட நெடிய ‘வாத – விவாத’ மற்றும் ‘உரையாடும்’ பாரம்பரியத்தைக் கொண்டது, நமது பாரம்பரியத்துடன் நாம் மீண்டும் தொடர்பை ஏற்படுத்த வேண்டும்: குடியரசுத்தலைவர் கோவிந்த்
இந்தியா, நீண்ட நெடிய ‘வாத – விவாத’ மற்றும் உரையாடும் பாரம்பரியத்தைக் கொண்டது. நமது பாரம்பரியத்துடன் நாம் மீண்டும் தொடர்பை ஏற்படுத்திக் கொள்ள வேண்டும் என குடியரசுத்தலைவர் திரு ராம்நாத் கோவிந்த் வலியுறுத்தியுள்ளார். புதுதில்லியில் இன்று இந்தியா சர்வதேச மையத்தின் வைர விழாக் கொண்டாட்டத்தில் பேசிய அவர், ‘தர்ஷன்’ என்றழைக்கப்படும் இந்தியாவின் பண்டைக்கால தத்துவம், உலகின் வேறு எந்தப் பகுதியிலும் காணப்படுவதைவிட மிகச் சிறந்த தத்துவமாக ஏற்றுக் கொள்ளப்பட்டிருப்பதாகக் கூறினார். இந்திய மக்கள் குறிப்பாக இளைஞர்கள், அதிக அளவில் கற்றுக் கொள்ள வேண்டும் என்பதில் ஆர்வத்துடன் இருப்பதாக கூறிய அவர், உண்மையை நிலைநாட்ட சம்பவங்களின் அடிப்படையில் மட்டுமின்றி, தீவிர சிந்தனையும் அவசியம் என்றார்.
சர்வதேச அளவில் கருத்துப் பரிமாற்றத்திற்கான ஒரு மையமாக இந்தியா சர்வதேச மையத்தை ஏற்படுத்த 1958-ஆம் ஆண்டு சிந்தித்த போது, இரண்டு உலகப் போர்களால் ஏற்பட்ட சுமைகளுக்கு பிறகு, நியாயமான மற்றும் நிலைத்தன்மை கொண்ட சர்வதேச நடைமுறைகளைக் கொண்டதாக உலகம் இருந்தது என்றும் குடியரசுத் தலைவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1817850
-----
(Visitor Counter : 103
பாதுகாப்பு அமைச்சகம்
தில்லி கண்டோன்மென்ட்டில் ராஜ்புதானா ரைஃபிள்ஸ் ரெஜிமென்டல் மையத்திற்காக புதிய பிஏஓ வளாகம்
ராஜ்புதானா ரைஃபிள்ஸ் ரெஜிமென்ட் மையத்திற்கான ஊதியம் மற்றும் கணக்கு அலுவலகத்தின்  புதிய அலுவலகக் கட்டிடத்தை தில்லி கண்டோன்மெண்டில் தில்லி பகுதியின் தலைமை அதிகாரி லெஃப்டினென்ட் ஜெனரல் வி கே மிஷ்ரா முன்னிலையில் பாதுகாப்புத் துறை கணக்குகளின் தலைமை கட்டுப்பாட்டாளர் திரு ரஜ்னிஷ் குமார் இன்று திறந்து வைத்தார்.
பாதுகாப்பு கணக்குகளின் முதன்மைக் கட்டுப்பாட்டாளர்  திரு தேவி ராம் நேகி, பாதுகாப்புக் கணக்குத் துறை மற்றும் இந்திய ராணுவத்தின் மூத்த அதிகாரிகள் நிகழ்ச்சியில் கலந்து கொண்டனர்.
பாதுகாப்பு கணக்குகளின் முதன்மைக் கட்டுப்பாட்டாளரின்  நிர்வாகக் கட்டுப்பாட்டின் கீழ் செயல்படும் இந்த அலுவலகம், இந்திய ராணுவத்தின் ராஜ்புதானா ரைஃபிள்ஸ் படைப்பிரிவின் கீழ் உள்ள பணியிடங்களுக்கான 23,500-க்கும் மேற்பட்ட தனிநபர் கணக்குகளை கையாளுகிறது. மாதத்திற்கு சுமார் 160 கோடி ரூபாயை இந்த அலுவலகம் பட்டுவாடா செய்கிறது.
நிகழ்ச்சியில் உரையாற்றிய திரு ரஜ்னிஷ் குமார், நிதி ஆலோசனை, பணம் செலுத்துதல், கணக்கியல் மற்றும் உள் தணிக்கை போன்ற பல்வேறு செயல்பாடுகளில் பாதுகாப்புக் கணக்குத் துறையின் முழுமையான செயல்முறைக்கு புத்தாக்கம் அளிப்பதற்கான முயற்சிகள் குறித்து எடுத்துரைத்தார். மனிதாபிமான அணுகுமுறையுடன் நிதி நிர்வாகத்தை நோக்கி நகருமாறு துறையை அவர் வலியுறுத்தினார்.
உள்நாட்டு விற்பனையாளர்களுக்கு விரைவாக பணம் செலுத்துவதற்கும், தற்சார்பு இந்தியா மற்றும் திறன்மிகு ஊதிய முறைக்கு இந்திய பாதுகாப்புத் துறைக்கு உதவுவதற்கும் வடிவமைக்கப்பட்ட பிரபால் போன்ற பல்வேறு முயற்சிகளை அவர் அடிக்கோடிட்டுக் காட்டினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1823941
-----
(Visitor Counter : 89
உள்துறை அமைச்சகம்
“தேசிய தலைநகரத்தில் அடுத்த வாரத்தில் 250 தீவிர சிகிச்சைப் படுக்கைகள் உட்பட 20,000 படுக்கைகள் தயாராகிவிடும்”, மத்திய உள்துறை அமைச்சர் அமித் ஷா.
“தில்லியில் உள்ள ராதா சுவாமி பியாஸில் 10,000 படுக்கைகள் கொண்ட கோவிட் பராமரிப்பு மையம் ஜூன் 26 ஆம் தேதி முதல் செயல்படும். இதற்கான பணிகள் முழுவீச்சில் நடைபெற்று வருவதால், இதில் உள்ள பெரும்பாலான வசதிகள் வெள்ளிக்கிழமை முதல் செயல்படும்” என்று மத்திய உள்துறை அமைச்சர் அமித் ஷா கூறியிள்ளார்.
செய்தி நிறுவனமான ஏ.என்.ஐ.க்கு பதிலாக திரு. அமித் ஷா இதனை தனது சுட்டுரையில் தெரிவித்தார். டெல்லி முதல்வர் திரு. அரவிந்த் கெஜ்ரிவால் மத்திய உள்துறை அமைச்சருக்கு எழுதிய கடிதத்தில் சத்தர்பூரில் உள்ள ராதா சோமி சத்சங் பியாஸ் வளாகத்தில் உள்ள கோவிட் பராமரிப்பு மையத்தை ஆய்வு செய்யுமாறு தனக்கு அழைப்பு விடுத்துள்ளார் என்று அவர் குறிப்பிட்டுள்ளார். மேலும், ஐ.டி.பி.பி மற்றும் ராணுவத்தைச் சேர்ந்த மருத்துவர்கள் மற்றும் செவிலியர்களை இந்த மையத்தில் பணியமர்த்துமாறு டெல்லி முதல்வர் கேட்டுக் கொண்டுள்ளார். இதற்கு பதில் அளித்த திரு. அமித் ஷா “தில்லியில் உள்ள ராதா சுவாமி பியாஸில் உள்ள கோவிட் பராமரிப்பு மையத்தை இயக்கும் பணியை உள்துறை அமைச்சகம் ஐ.டி.பி.பி.-யிடம் ஒப்படைப்பது, மூன்று நாட்களுக்கு முன்னர் நடைபெற்ற நமது கூட்டத்தில் ஏற்கனவே முடிவு செய்யப்பட்டுள்ளது” என்று தெரிவித்துள்ளார்.
“கோவிட் நோயாளிகளுக்கென, 250 தீவிர சிகிச்சைப் படுக்கைகள் உட்பட 1,000 படுக்கைகள் கொண்ட சிறப்பு மருத்துவமனை அடுத்த வாரத்தில் தயாராகிவிடும்”. “மத்திய அரசின் ஆதரவுடன், டிஆர்டிஓ மற்றும் டாடா டிரஸ்ட் இந்த மையத்தைக் கட்டி வருகின்றன. ஆயுதப்படை வீரர்கள் இதை நிர்வகிப்பார்கள். இந்த கோவிட் பராமரிப்பு மையம் அடுத்த 10 நாட்களில் தயாராக இருக்கும்” என்று மத்திய உள்துறை அமைச்சர் திரு. அமித் ஷா கூறியுள்ளார்.
அதோடு, “டெல்லியில் உள்ள ரயில்வே பெட்டிகளில் தங்கியுள்ள கோவிட் நோயாளிகளுக்கு மருத்துவ வசதியையும் கவனத்தையும் வழங்குவதற்கான அனைத்து நடவடிக்கைகளும் ஆயுதப்படை வீரர்களுக்கு விவரிக்கப்பட்டுள்ளது”, என்று அவர் கூறினார். “கோவிட் பராமரிப்பு மையங்களை உருவாக்குவதற்கு தில்லி அரசாங்கத்தின் வசம் 8,000 கூடுதல் படுக்கைகள் ஏற்கனவே தயார் நிலையில் வைக்கப்பட்டுள்ளன”, என்று உள்துறை அமைச்சர் கூறினார்.
இத்துடன்,தேசிய தலைநகரத்தில் அடுத்த வாரத்தில் 250 தீவிர சிகிச்சைப் படுக்கைகள் உட்பட 20,000 படுக்கைகள் தயாராகிவிடும்
(Visitor Counter : 159
பிரதமர் அலுவலகம்
அகமதாபாத் கிடங்கில் ஏற்பட்ட தீ விபத்தில் உயிரிழந்தவர்களுக்கு பிரதமர் இரங்கல்
பிரதமர் திரு நரேந்திர மோடி, அகமதாபாத்தில் உள்ள கிடங்கு ஒன்றில் ஏற்பட்ட தீ விபத்தில் உயிரிழந்தவர்களுக்கு தமது ஆழ்ந்த இரங்கலை தெரிவித்துக் கொண்டுள்ளார்.
"அகமதாபாத்தின் கிடங்கில் நிகழ்ந்த தீ விபத்தில் ஏற்பட்ட உயிர்ச் சேதத்தை எண்ணி மிகுந்த வேதனை அடைகிறேன். உயிரிழந்தோரின் குடும்பங்களுக்கு எனது ஆழ்ந்த இரங்கல். விபத்தில் காயமடைந்தவர்களுக்காகப் பிரார்த்திக்கிறேன். பாதிக்கப்பட்டவர்களுக்குத் தேவையான அனைத்து உதவிகளையும் அதிகாரிகள் செய்து வருகிறார்கள்", என்று பிரதமர் குறிப்பிட்டுள்ளார்.
-------
(
நிதி அமைச்சகம்
சுகாதாரத் துறைக்கு மத்திய பட்ஜெட் 2020-21-ல் ரூ.69,000 கோடி ஒதுக்கீடு
நாட்டின் குடிமக்களுக்கு ஆரோக்கியத்தை உறுதி செய்யும் வகையில், முழுமையான சுகாதார வசதிகளை ஏற்படுத்த மத்திய அரசு 2020-21 பட்ஜெட்டில் சுகாதாரத் துறைக்கு 69,000 கோடி ரூபாய் ஒதுக்கியுள்ளது. பிரதமரின் ஜன் ஆரோக்கியா திட்டத்திற்காக ஒதுக்கப்பட்டு 6,400 கோடி ரூபாயும் இதில் அடங்கும்.
நிதிநிலை அறிக்கையை தாக்கல் செய்து பேசிய மத்திய நிதியமைச்சர் திருமதி நிர்மலா சீதாராமன், தற்போது பிரதமரின் ஜன் ஆரோக்கியா திட்டத்தின்கீழ், 20,000-க்கும் அதிகமான மருத்துவமனைகள் இடம் பெற்றுள்ளதாகவும், இதற்கு அடுத்த நிலை நகரங்களில் ஏழை மக்கள் பயன்பெறும் நிலையில் மேலும் அதிகமான மருத்துவமனைகளை இந்தத் திட்டத்தில் இணைக்க வேண்டும் என்றும் கூறினார். தனியார் பங்களிப்புடன் கூடிய முறையில் இந்த மருத்துவமனைகள் அமைக்கப்பட உள்ளதாகக் கூறிய அவர், முதலில் விருப்பம் தெரிவித்துள்ள மாவட்டங்களில் இத்தகைய மருத்துவமனைகள் அமைக்கப்படும் என்றார். இந்தப் பகுதிகளில் தற்போது ஆயுஷ்மான் பட்டியலில் இடம்பெற்ற மருத்துவமனைகள் இல்லை என்பது குறிப்பிடத்தக்கது. இத்தகைய மருத்துவமனைகள் பட்டியலில் சேர்க்கப்படுவதன் காரணமாக இளைஞர்களுக்கு பெருமளவில் வேலைவாய்ப்பு கிடைக்கும். மருத்துவ சாதனங்கள் விற்பனையினால் கிடைக்கும் வரிகளைக் கொண்டு, இத்தகைய முக்கியமான சுகாதார கட்டமைப்புகளுக்கு ஆதரவளிக்க முடியும் என்று அமைச்சர் கூறினார்.
சுகாதார அதிகாரிகளும், மருத்துவர்களும் அந்தந்தப் பகுதிகளில் உள்ள குறிப்பிட்ட வியாதிகளை இனம் கண்டறிந்து இயந்திர மதிப்பீடுகள் மற்றும் செயற்கை நுண்ணறிவு ஆகியவற்றின் உதவியுடன் வரும் முன் காப்போம் என்ற அடிப்படையில் செயல்பட இயலும் என்று அமைச்சர் குறிப்பிட்டார். காசநோய் தோற்கும் தேசம் ஜெயிக்கும் என்ற இயக்கம் தொடங்கப்பட்டுள்ளதாக கூறிய அவர், இதற்கான முயற்சிகள் உறுதியாக மேற்கொள்ளப்பட்டு, 2025-ஆம் ஆண்டுக்குள் நாட்டில் காசநோயை முற்றிலுமாக ஒழிக்க உறுதி ஏற்றுள்ளதாகக் கூறினார். 2024 ஆம் ஆண்டிற்குள் மலிவு விலை மருந்தகங்களை ஏனைய மாவட்டங்களுக்கு விரிவபுடுத்த இருப்பதாக அமைச்சர் குறிப்பிட்டார்.
-----
(Visitor Counter : 127
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
கல்யாண்-டோம்பிவிலி பொலிவுறு நகரின் கோவிட்-19 குறித்த தகவல் தொகுப்பை பொதுமக்களும் தற்போது பார்க்கலாம்
மகாராஷ்டிராவில் தானே மாவட்டத்தில் உள்ள கல்யாண் டோம்பிவிலி மாநகராட்சிக்கு உட்பட்ட பகுதிகளில் கோவிட்-19 வைரஸ் பரவல் குறித்த தகவல் தொகுப்பை  பொதுமக்களும் பார்த்து அறிந்துகொள்ளலாம் என மாநகராட்சி அண்மையில் அறிவித்துள்ளது. மாநகராட்சியின் வலைதளம், முகநூல், டுவிட்டர், இன்ஸ்டாகிராம் போன்ற மாநகராட்சியின் பிற சமூக வலைதளக் கணக்குகள் மூலம் இந்தத் தகவல் தொகுப்பு இணைக்கப்பட்டிருக்கும். இதனை பார்த்துத் தெரிந்துகொள்ள பொதுமக்களுக்கு அனுமதி அளிக்கப்படுகிறது.
தகவல் தொகுப்பை https://kdmc-coronavirus-response-skdcl.hub.arcgis.com/
என்ற முகவரியில் பார்க்கலாம்.
தகவல் தொகுப்பின் முக்கிய அம்சமாக, drop menu-வைப் பயன்படுத்தும்போது, மாநகராட்சிக்கு உட்பட்ட எந்த வார்டிலும் கோவிட் வைரஸ் பரவலின் நிலை மற்றும் அதுதொடர்பான வரைபடங்களை பொதுமக்கள் தெரிந்துகொள்ள முடியும். நகரின் வரைபடத்தில் குறிப்பிட்ட பகுதி வார்டை கிளிக் செய்தும் தகவல்களைப் பார்க்க முடியும். செயற்கைக்கோள் வரைபடம், சாலை வரைபடம் போன்ற வழிவகைகளைப் பயன்படுத்தியும் வரைபடங்களைப் பல விதங்களில் பார்க்கும் வகையிலும் வடிவமைக்கப்பட்டுள்ளது.
(Visitor Counter : 173
சிறப்பு சேவைகள் மற்றும் கட்டுரைகள்
கும்மிடிபூண்டியில் ஐஎஸ்ஐ முத்திரையைத் தவறாகப் பயன்படுத்திய சிமென்ட் நிறுவனத்தில் இந்தியத் தரநிர்ணய அமைப்பு அதிகாரிகள் சோதனை
ததய கண்டிகை, நெமலூர் கிராமம், கும்மிடிபூண்டி, திருவள்ளூர் – 601 202-இல் உள்ள எம்/எஸ் டெக்ஸ்மோ சிமென்ட்  லிமிடெட் நிறுவனம், சிமென்ட்  உத்தரவு 2003-ஐ மீறியதாகவும், இந்தியத் தரநிர்ணய அமைப்பின் குறியீடு மற்றும் இந்தியத் தரநிர்ணய அமைப்பு முத்திரையைத் தவறாகப் பயன்படுத்தியதாகவும் தகவல்கள் வந்தன. அதனடிப்படையில், சென்னை- 600 113-இல் உள்ள இந்தியத் தர நிர்ணய அமைப்பின் தெற்குப் பிராந்திய அலுவலக அதிகாரிகள் குழு, ஆய்வு மற்றும் பறிமுதல் நடவடிக்கையில் ஆகஸ்ட் 14, 2020-இல் ஈடுபட்டது.
இந்தச் சோதனையின் போது, இந்தியத் தரநிர்ணயச் சான்றிதழ் குறியீடு உரிமம் இல்லாமல், சிமென்ட்களை அடைப்பதற்காக இந்தியத் தரநிர்ணய ஆணையக் குறியீடு மற்றும் இந்தியத் தரநிர்ணய ஆணைய முத்திரையுடன் பல்வேறு பிராண்டுகளின் பெயர்களில் இருந்த 33,000 காலிப்பைகள் மற்றும் ஓபிசி 53 தரம் மற்றும் பிபிசி  சிமென்ட்கள் நிரப்பப்பட்ட 110 பைகள் பறிமுதல் செய்யப்பட்டன. இந்திய தரநிர்ணய அமைப்புச் சட்டம், 2016-இன் பிரிவு 17 மற்றும் 17-ஐ மீறியதால் இந்த நடவடிக்கை எடுக்கப்பட்டது.
குற்றம் செய்தவர் மீது இந்தியத் தரநிர்ணயச் சட்டம் 2016-இன் கீழ் இந்தியத் தரநிர்ணய அமைப்பின் தெற்குப் பிராந்திய அலுவலகம் நடவடிக்கை எடுத்துள்ளது. முதல்முறை கண்டுபிடிக்கப்படும் தவறான நடவடிக்கைகளுக்கு இந்தியத் தரநிர்ணய அமைப்புச் சட்டத்தின் பிரிவு 29-இன் கீழ், இரண்டு ஆண்டுகள் வரை சிறை அல்லது ரூ.2 லட்சம் வரை அபராதம் அல்லது இரண்டும் விதிக்கப்படும்.
தரக்கட்டுப்பாட்டு உத்தரவை மீறும் வகையிலான ஏதாவது சம்பவங்களைப் பார்த்தால், சிஐடி வளாகம், 4-வது குறுக்கு தெரு, தரமணி, சென்னை – 600113-இல் உள்ள இந்தியத் தரநிர்ணய அமைப்பின் தெற்குப் பிராந்திய அலுவலகத்துக்குத் தெரிவிக்குமாறு பொதுமக்கள் கேட்டுக் கொள்ளப்படுகின்றனர். இது போன்ற புகார்களை sro@bis.org.in என்ற மின்னஞ்சல் முகவரியிலோ அல்லது 044-22541087 என்ற எண்ணுக்கு தொலை நகல் மூலமாகவோ தெரிவிக்கலாம். தகவல் அளித்தவர்களின் விவரங்கள் ரகசியமாக வைக்கப்படும். மேலும் விவரங்களுக்கு இந்தியத் தர்நிர்ணய அமைப்பின் தெற்குப் பிராந்தியத்தின் சென்னை அலுவலகத்தை 044 – 22541220 என்ற தொலைபேசி எண்ணில் தொடர்பு கொள்ளலாம். இந்தியத் தரநிர்ணய அமைப்பு குறித்த தகவல்களை www.bis.gov.in என்ற இந்தியத் தரநிர்ணய அமைப்பின் இணையதளத்தில் அறிந்து கொள்ளலாம்.
சோதனை குறித்த மேலும் தகவல்களுக்கு டி பிரிவு விஞ்ஞானி திரு.ஜோஷ் சார்லஸை 95676 43978 என்ற எண்ணிலோ அல்லது சி பிரிவு விஞ்ஞானி திரு.அறிவழகனை 98401 50432 என்ற எண்ணிலோ தொடர்புகொள்ளலாம்.
==============================
(Visitor Counter : 116